Sekumpulan Orang Gila

Sekumpulan Orang Gila (atau S.O.G.), merupakan sebuah kumpulan rock Malaysia yang berasal dari Batu Caves, Selangor. Mereka memilih untuk membawa rentak post-hardcore sebagai konsep utama dalam penghasilan melodi lagu mereka. S.O.G. dibarisi 2 orang adik beradik kembar, iaitu Raja Nazrin Shah (vokalis, gitaris) dan Raja Nazmin Shah (pemain dram). Kumpulan ini telah mengeluarkan 4 album penuh, antaranya Bahtera (2014), Dermaga (2018), Second Voyage (2021) dan satu album EP, iaitu Civilization Is On Trial (2013).

Sejarah

Tahun-tahun terawal (2005-2009)
S.O.G. bermula pada pertengahan tahun 2005, di mana anggotanya terdiri daripada tiga orang ahli iaitu Nazmin, Nazrin, dan Razali yang pada masa itu mereka benar-benar bersemangat untuk membentuk sebuah band. Dengan itu, mereka memutuskan untuk membentuk sebuah band rock dengan nama Sound Of Genocide, dan mereka menjadikan kugiran Amerika, System of a Down sebagai inspirasi terbesar mereka pada waktu itu. Mereka mula bermain dengan lebih serius ketika awal tahun 2008 dan ketika itu jugalah Mel, Sam dan Acap turut menyertai untuk memantapkan lagi band ini. Setelah berbincang sesama mereka, mereka telah bersetuju untuk menukar nama demi kebaikan sendiri untuk terus berkarya dengan lebih bebas. Tetapi, dalam masa yang sama, mereka ingin mengekalkan akronim S.O.G. lalu membawa kepada pemilihan nama baharu Sekumpulan Orang Gila, hasil idea daripada Nazmin.

Kemudian, mereka terus mengorak langkah dengan melancarkan demo cakera padat pertama mereka yang telah dirakam pada akhir tahun 2008. Demo tersebut mengandungi 10 buah lagu, dan disebarkan secara percuma kepada mereka yang berminat.

Civilization Is On Trial (2013)

Album ini telah meledakkan nama Sekumpulan Orang Gila sebagai sebuah kumpulan post-hardcore yang terkenal di Malaysia. Album tersebut diterbitkan pada awal tahun 2013. Album ini telah memuatkan lapan buah lagu, yakni dua lagu instrumental, empat lagu bahasa Inggeris dan dua lagu berbahasa Melayu. Salah sebuah lagu di dalam album ini, Satu Melayu, telah menjadi perhatian pengkritik muzik tanah air, dan lagu ini juga telah membawa nama mereka ke dalam sorotan orang ramai.

Bahtera (2014)

Selepas hampir 10 tahun ditubuhkan, S.O.G. tampil dengan album penuh sulung yang berjudul Bahtera. Dalam album ini, mereka mengetengahkan kepelbagaian gaya muzik dalam album ini termasuklah mencampur aduk bunyian muzik metal bersama muzik tradisional Melayu sehingga disebut orang ramai sebagai "Nusantara-Core". Sebaliknya, ia diadun dan digubah dengan pelbagai gaya dari segi teknik vokal dan gaya muziknya. Dalam sesetengah lagu, Riko dan Nazrin menampilkan vokal growl tetapi diadun dengan muzik metal moden. Pada masa sama, S.O.G. tidak meninggalkan elemen muzik tradisional Melayu dengan bunyian biola dan gendang seperti dalam lagu Restu. Malah, kebanyakan lirik lagunya juga berunsur kemelayuan. Malah, mereka turut berkerjasama dengan Dato' M. Nasir sebagai penulis lirik bagi lagu Sumpah Pendekar. Selain Restu dan Sumpah Pendekar, album ini turut memuatkan lagu-lagu Garisan Sartan, Amat Mudah Untuk Hanyut Dibawa Arus, Mati, Hantu, Kitalah Juara, Kau Sempurna, Misteri Bertari, Warta Lama, Sebelum Pergi Aku Ingin Kembali, Saudara Sahabat, Hentikan dan Bahtera. Dalam tempoh penghayatan album ini, S.O.G. melakukan siri jelajah mereka, termasuk di negara jiran. Mereka memulakan siri ini dengan nama "Jelajah Bahtera" pada penghujung tahun 2014 di sembilan bandar utama Semenanjung Malaysia. Pada tahun 2015, mereka melakukan siri "Kembara Indonesia" yang melibatkan enam kota di Jawa dan Sumatera. Pada tahun 2016, album Bahtera telah dinobatkan sebagai Kulit Album Terbaik dalam Anugerah Industri Muzik ke-22.

Dermaga (2018)

Selepas hampir empat tahun, S.O.G. kembali dengan album terbaru, Dermaga. Merek terkenal dengan dua sisi bunyi muzik, iaitu keras dan lembut. Album ini menunjukkan sisi mereka yang lebih keras dan jika di album Bahtera, sudah biasa dengan lagu Hentikan dan Mati, Dermaga merupakan gabungan kedua-dua lagu tersebut dengan sedikit penambahbaikkan. Dari segi instrumental, ia seakan-akan mengandungi riff metalcore yang dimainkan di latar belakang lagu. Walau bagaimanapun, bunyi metalcore itu tidak mempengaruhi gaya post-hardcore S.O.G.. Unsur metalcore tersebut hanyalah sebagai penambah perisa kepada lagu ini. Album Dermaga lebih mengetengahkan jeritan Riko, termasuk Nazrin di bahagian korus yang kedengaran agak kasar.

Ahli-ahli

Ahli terkini 
 Raja Nazrin Shah – vokal, gitar, pemain flut (2005–kini)
 Raja Nazmin Shah - dram (2013–kini), gitar (2005–2013)
 Buck Hakimi - bass (2023-kini)

Bekas ahli 
 Asyraff Fuad - vokal (2009–2013)
 Samsul Hairi - vokal (2006–2010)
 Muhd Muzzammil - bass (2005–2012)
 Muhd Razali - dram (2005–2012)
 Nazhar Roslan - keyboard (2009–2011)
 Riko Agus - vokal/bass (2013-2023)
 Amsyar Saiful - gitar (2013-2023)
 Abdul Qayyum - pemain bass (2013-2023)
 M.K. Ridzuan - keyboard, pemain seruling, gendang (2019-2023)

Ahli pemuzik undangan 
 Hakimi (Patriots) - bass (2013–2023)
Shafiq Irfan (Influx) - gitar (2013–2018)
Zariq Zaidi (As You See) - gitar (2014–2016)
 Rain (Cycryptic) - gitar (2018–kini)

Diskografi
Diskografi Sekumpulan Orang Gila : Senarai lagu yang dirakamkan oleh Sekumpulan Orang Gila

 Civilization Is On Trial (2013) (EP)
 Bahtera (2014)
 Dermaga (2018)
 Second Voyage (2021)

Videografi

Konsert jelajah
 Jelajah Dermaga (2018)
 Jelajah Bahtera (2014-2015)
 Kembara Indonesia (2015)
Crown The Empire SEA Tour (2018) [sokongan]

Anugerah dan pencalonan

Anugerah Industri Muzik

VIMA Music Awards

Anugerah Juara Lagu ke-36

Rujukan

Pautan luar 
 Sambutan RTW semakin dingin? - Utusan Malaysia 
 Sekumpulan Orang Gila
 Gambar Sekumpulan Orang Gila

Kumpulan muzik Malaysia